- Jeg er vant til at se rådyr og dådyr på markerne herude, men da jeg spottede et dyr i aftes (søndag red.) kunne jeg se, at det gik anderledes - og så var jeg nødt til at kigge nærmere på det. Selv den bedste film, kan ikke måle sig med den oplevelse, Jens Borup fra Hulsig, syd for Skagen fik søndag aften, da han kiggede ud af vinduet. - Jeg fik kikkerten fundet frem og 250-300 meter ude på marken gik der en ulv, fortæller han. Kort efter forsvandt rovdyret ind mellem træerne og Jens troede egentlig at dagens højdepunkt var i hus. - Min hustru nåede også at se den, inden den smuttede ind i træerne, men vi blev siddende og kiggede ud af vinduet - og pludselig kom den frem igen kun 100 meter fra huset, fortæller en tydeligt begejstret Jens Borup, der denne gang for op for at få fundet telefonen frem, så han kunne forevige synet. En oplevelse, man bliver høj af Ulven, der formentlig er hanulven med det mundrette navn GW781m , havde, fortæller Jens Borup, uden tvivl opdaget at den blev observeret - men det skræmte den ikke væk. - Den tog det stille og roligt og gik lidt rundt, inden den forsvandt igen, fortæller Jens Borup, der til enhver tid ville vælge en naturoplevelse som den, han fik søndag over alt hvad der måtte køre i fjernsynet. - Når man er vant til bare at se TV på den tid af dagen, er sådan en overraskelse noget, man bliver helt høj af. Og vi var også helt høje af det to timer senere. Hunden blev kaldt ind Ulvebestanden i Danmark blev ved udgangen af sidste år vurderet til at være 29 - og antallet af dræbte husdyr (primært får og lam) var 161 . Og selvom Jens Borup ikke selv har husdyr, tog han da sine forholdsregler, da han spottede ulven. - Hunden blev kaldt ind med det samme, fortæller Jens Borup der kalder det spændende at opleve ulven på nært hold - men faktisk hellere ville være fri. - Jeg synes Danmark er for lille et land, der er for tæt befolket til at vi kan have en større ulvebestand. - Jeg synes, vi har for lidt plads til så stort et dyr.

Opsummering:
Det var formentlig den enlige hanulv GW781m, der søndag aften blev spottet af Jens Borup ved Hulsig syd for Skagen.